Høyere pensjonsalder vedtatt i Frankrike

Den franske nasjonalforsamlingen har vedtatt en omstridt pensjonsreform, som betyr at pensjonsalderen øker fra 60 til 62 år.

RASENDE FAGFORENINGER: Franske fagforeninger markerte onsdag sin sterke misnøye mot pensjonsreformen i Paris' gater. Vis mer byoutline MARTIN BUREAU

Publisert: Oppdatert: 15. september 2010 20:26 , Publisert: 15. september 2010 17:56

Reformen ble vedtatt med 329 mot 233 stemmer onsdag ettermiddag.

Det var høy temperatur på debatten i underhuset i nasjonalforsamlingen i forkant av avstemmingen, ettersom venstresiden er sterkt imot tiltaket.

Upopulær reform

Fagbevegelsen har organisert generalstreik og protestert kraftig mot endringene som blant annet innebærer at pensjonsalderen skal økes til 62 år innen 2018.

For å opparbeide rett til full pensjon vil franskmenn måtte jobbe til de er 67 år, ikke 65 som i dag.

- Dette er en av de viktigste reformene denne regjeringen vil gjennomføre, sier Jean-Francois Cope, parlamentarisk leder i UMP, partiet president Nicolas Sarkozy tilhører, ifølge Bloomberg.

- Det handler om å ivareta pensjonssystemet for våre barn.

Varsler nye demonstrasjoner

Kampen om hvordan pensjonssystemet skal utformes er imidlertid langt fra over, selv om reformen nå er vedtatt i den franske nasjonalforsamlingen.

Før loven skal vedtas i nasjonalforsamlingens øvre kammer 23. september er det varslet nye demonstrasjoner.

Dermed kan det være duket for en ny runde der de fagorganiserte lammer skoler, offentlig transport og sykehus, som under den forrige streiken som fant sted 7. september.

Da deltok mellom 1,1 og 2,7 millioner franskmenn, ifølge politiet og fagforeningene.

Nødvendig reform

Den konservative regjeringen til president Nicolas Sarkozy mener at reformen er helt nødvendig for å sikre balanse på offentlige budsjetter i framtiden.

Den franske pensjonskassen har satt ned en kommisjon som er kommet frem til at landet vil mangle 64 milliarder euro til pensjoner i 2050 hvis ikke pensjonsystemet reformeres.

Siden Sarkozy ble valgt til president i 2007 har heving av pensjonsalderen vært en av hans viktigste saker.

Presidenten har i klare ordelag gått til angrep på den tidligere sosialistiske regjeringen under François Mitterrand, som i 1984 senket pensjonsalderen fra 65 år.

- Dersom ikke Mitterrand hadde gjort dette og i tillegg innført 35 timers uke, ville vi hatt langt færre problemer, sa Sarkozy i mai.

Les flere nyheter på E24